Soveel kan in komende verkiesing stemFoto: Maroela Media Die Onafhanklike Verkiesingskommissie (OVK) het bekend gemaak dat meer as 26 miljoen Suid-Afrikaners in die komende verkiesing mag stem. Die OVK het die kieserslys met die name van 26 756 898 kiesers daarop gesertifiseer. Dit is ook op die OVK se webtuiste gepubliseer. “Die kieserslys het sedert sy ontstaan voor die nasionale en provinsiale verkiesings in 1999 ŉ bestendige groei van meer as 47% getoon en bevat die hoogste getal geregistreerde kiesers tot dusver,” het Kate Bapela, woordvoerder van die OVK, gesê. “Dit is ŉ toename van 1 366 748 kiesers sedert 2014.” ŉ Totaal van 14 716 879 (55%) van die geregistreerde kiesers is vroue. Die provinsies met die meeste geregistreerde kiesers is Gauteng, KwaZulu-Natal en die Oos-Kaap. Volgens Bapela is die grootste groep geregistreerde kiesers, in terme van ouderdom, tussen 30 en 39 jaar oud. Die groep maak 6 685 472 (24,99%) van die kieserslys uit. Digitale afskrifte van die kieserslys is ook aan die politieke partye wat aan die verkiesing deelneem gestuur. Niemand kan meer vir die verkiesing registreer nie. Vir die nasionale verkiesing het 48 partye geregistreer terwyl 76 partye vir die nege provinsiale verkiesings geregistreer is.